หุ้นเอเชียแดงต่อ นลท.วิตกราคาน้ำมันดิ่ง – เกาะติดแผนเยียวยาธุรกิจกระทบ “โควิด-19”
หุ้นเอเชียแดงต่อ นลท.วิตกราคาน้ำมันดิ่ง – เกาะติดแผนเยียวยาธุรกิจกระทบ “โควิด-19”
22 เม.ย. 2563

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนยังคงวิตกกังวลเกี่ยวกับการทรุดตัวของราคาน้ำมัน รวมถึงสถานการณ์การแพร่ระบาดของโควิด-19
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,109.18 จุด ลดลง 171.60 จุด, -0.89%
ดัชนี SSE Composite ตลาดหุ้นจีนเปิดวันนี้ที่ 2,814.07 จุด ลดลง 12.94 จุด, -0.46%
ดัชนี HSI ตลาดหุ้นฮ่องกงเปิดวันนี้ที่ 23,540.54 จุด ลดลง 253.01 จุด, -1.06%
ดัชนี TAIEX ตลาดหุ้นไต้หวันเปิดวันนี้ที่ 10,256.11 จุด ลดลง 32.31 จุด, -0.31%
ดัชนี KOSPI ตลาดหุ้นเกาหลีใต้เปิดวันนี้ที่ 1,855.51 จุด ลดลง 23.87 จุด, -1.27%
ดัชนี FTSE STI ตลาดหุ้นสิงคโปร์เปิดวันนี้ที่ 2,530.97 จุด ลดลง 20.95 จุด, -0.82%
ดัชนี FBMKLCI ตลาดหุ้นมาเลเซียเปิดวันนี้ที่ 1,366.40 จุด ลดลง 15.33 จุด, -1.11%
ด้านนักลงทุนยังคงวิตกกังวลเกี่ยวกับการทรุดตัวของราคาน้ำมันดิบ โดยเมื่อวันจันทร์ที่ผ่านมา สัญญาน้ำมันดิบ WTI งวดส่งมอบเดือนพ.ค.ทรุดตัวลงสู่ระดับติดลบเป็นครั้งแรกในประวัติศาสตร์ ก่อนที่จะฟื้นตัวขึ้นปิดในแดนบวกเมื่อคืนนี้ (21 เม.ย.) ซึ่งเป็นวันครบกำหนดส่งมอบ โดยตลาดน้ำมันได้รับแรงกดดันจากความวิตกกังวลที่ว่า การแพร่ระบาดของไวรัสโควิด-19 ซึ่งเป็นเหตุให้รัฐบาลในหลายประเทศใช้มาตรการล็อกดาวน์นั้น ได้ส่งผลกระทบต่อเศรษฐกิจและความต้องการใช้น้ำมันในตลาดโลก
ขณะที่ความวิตกกังวลเกี่ยวกับการทรุดตัวของราคาน้ำมันดิบได้บดบังปัจจัยบวกจากรายงานที่ว่า วุฒิสภาสหรัฐมีมติเป็นเอกฉันท์ผ่านร่างมาตรการเยียวยาวงเงิน 4.84 แสนล้านดอลลาร์ เพื่อช่วยเหลือธุรกิจขนาดเล็กและโรงพยาบาลที่ได้รับผลกระทบจากการแพร่ระบาดของไวรัสโควิด-19 รวมทั้งสนับสนุนการตรวจหาเชื้อไวรัสโควิด-19 เพิ่มขึ้น โดยขณะนี้ร่างมาตรการดังกล่าวได้ถูกส่งไปยังสภาผู้แทนราษฎรแล้ว และคาดว่าสภาผู้แทนฯ จะให้การอนุมัติภายในวันพฤหัสบดีนี้